Chanson (« Les Cieux inexorables »)
# Chanson (« Les Cieux inexorables »)

Les Cieux inexorables  Me sont si rigoureux,  Que les plus miserables Se comparans à moy se trouueroient heureux.

Ie ne fais à toute heure  Que souhaitter la mort,  Dont la longue demeure Prolonge dessus moy l’insolence du Sort.

 Mon lict est de mes larmes  Trempé toutes les nuits :  Et ne peuuent ses charmes, Lors mesme que ie dors, endormir mes ennuis.

 Si ie fay quelque songe  I’en suis espouuanté,  Car mesme son mensonge Exprime de mes maux la triste verité.

 Verité non croyable  Qu’à l’esprit de celuy,  Qui d’vn art pitoyable Apprend en ses malheurs à plaindre ceux d’autruy.

 Toute paix, toute ioye  A prins de moy congé.  Laissant mon ame en proye A cent mille soucis dont mon cœur est rongé.

 La pitié, la iustice,  La constance, et la foy,  Cedant à l’artifice, Dedans les cœurs humains sont esteintes pour moy.

 L’ingratitude paye  Ma fidelle amitié :  La calomnie essaye A rendre mes tourments indignes de pitié.

 En vn cruel orage  On me laisse perir,  Et courant au naufrage Ie voy chacun me plaindre et nul me secourir.

 Bref, il n’est sur la terre  Espece de malheur,  Qui me faisant la guerre N’experimente en moy ce que peut la douleur.

Et ce qui rend plus dure  La misere où ie vy,  C’est, és maux que i’endure, La mémoire de l’heur que le Ciel m’a rauy.

 Felicité passee  Qui ne peux reuenir :  Tourment de ma pensee, Que n’ay-ie en te perdant perdu le souuenir !

 Helas ! il ne me reste  De mes contentements  Qu’vn souuenir funeste. Qui me les conuertit à toute heure en tourments.

 Le sort plein d’iniustice  M’ayant en fin rendu  Ce reste vn pur supplice, Ie serois plus heureux si i’auoy plus perdu.

